**De înălțare**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se scutură salcâmii de țepi și păpădie,

Șiraguri de neliniști cu iz de viitor,

Îmbracă cripta nopții cu spaimă fumurie,

Arzând flacăra lunii în candela din nor.

Demonii urlă a neputință-n disperare,

În plecăciuni sterile iertarea și-au ridat,

Se-aude râsetul genunii-n fulgerare

Aprinsă, lumânarea cu tămâie s-a pudrat.

Se luminează crucea sfințind păgâni și ape,

Surâsul deznădejdii se stinge din senin,

Vlăstarul Domnului se smulge din hârtoape,

Apoi se-nalță-n ceruri, în Edenul divin.

Lumina, sacrul vieții în cast și răzvrătire,

Oprește sângerarea și-aprinde raze-n lume,

Corabia credinței primește nemurire,

Tatăl, Fiul și Duhul, se-adună în Treime.